Diari Oficial de la Generalitat Valenciana


Sumari del DOGV 8028, del 27-04-2017 (2017/3406)

Pacte de la Mesa Sectorial de Funció Pública relatiu als criteris que han de regir les bases de les convocatòries corresponents a l'oferta d'ocupació pública de 2016, per al personal de l'Administració de la Generalitat.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8028

Data del DOGV
:   27-04-2017

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2017/3406


Data del document
:   21-03-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Anunci

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * funcionari
    * concurs administratiu

Pacte de la Mesa Sectorial de Funció Pública relatiu als criteris que han de regir les bases de les convocatòries corresponents a l'oferta d'ocupació pública de 2016, per al personal de l'Administració de la Generalitat. [2017/3406]  
Reunides a València, 21 de març de 2017, en l'àmbit de la Mesa Sectorial de Funció Pública, les representacions de l'Administració de la Generalitat i de les organitzacions sindicals, d'acord amb el que estableixen l'article 33 i concordants del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic, i l'article 154 de la Llei 10/2010, de 9 de juliol, de la Generalitat, d'ordenació i gestió de la funció pública valenciana (LOGFPV), arriben al següent pacte:  
  
  
1. Àmbit del Pacte  
1.1. Àmbit personal i funcional  
Aquest pacte fa referència a les convocatòries de processos selectius que es produïsquen amb motiu de l'oferta d'ocupació pública de 2016, en l'àmbit del personal de l'Administració de la Generalitat, les condicions de treball de les quals s'acorden en aquesta Mesa Sectorial de Funció Pública.  
1.2. Àmbit territorial  
Fa referència a tots i cada un dels centres i unitats de la Generalitat en què presta serveis el personal inclòs en l'àmbit d'aplicació d'aquest pacte.  
  
2. Període de vigència del Pacte  
Aquest pacte entrarà en vigor el dia de la firma, i s'estendrà la seua vigència fins a la finalització de l'oferta d'ocupació pública de 2016.  
  
3. Processos selectius exclosos del Pacte  
Queda exclòs d'aquest pacte el procés selectiu del cos d'advocats de la Generalitat, ja que aquest es regeix per normativa pròpia.  
  
4. Sistema de selecció  
4.1. La selecció del personal es realitzarà a través del sistema de concurs oposició en totes les convocatòries de l'oferta d'ocupació pública de 2016, amb les excepcions del punt anterior.  
4.2. En les convocatòries de les proves selectives per mitjà de sistema de concurs oposició s'establirà que el valor assignat a la fase d'oposició serà del 65 per cent de la puntuació total possible i que la fase de concurs serà del 35 per cent restant, i serà necessari superar el nivell d'aptitud establit per a cada un dels exercicis de caràcter eliminatori de la fase d'oposició.  
4.3. La puntuació màxima que es podrà obtindre en cada un dels apartats i subapartats de la fase de concurs, en proporció a la puntuació total de les proves, serà la següent:  
A) Experiència (20 %)  
Dins d'aquest apartat es puntuarà l'experiència en llocs del mateix grup/subgrup i en llocs de diferent grup/subgrup, experiència que serà computada en els llocs de l'Administració de la Generalitat, en llocs d'altres administracions públiques i entitats de dret públic vinculades o dependents d'una administració territorial, i per treballs realitzats en societats públiques mercantils, fundacions públiques i en el sector privat.  
B) Formació (15 %)  
A excepció del procés selectiu per a APF-01-01 €subalterns (diversitat funcional intel·lectual), dins de l'apartat de formació podran valorar-se els subapartats següents, cada un fins a un màxim del 6 % de la puntuació total de les proves, i sense sobrepassar en conjunt el límit del 15 % de l'esmentada puntuació total.  
1. Titulació igual o superior a l'exigida per a l'accés.  
2. Cursos de formació impartits o homologats per centres oficials de formació de personal empleat públic i màsters universitaris no valorats com a titulació.  
3. Idiomes comunitaris.  
4. Valencià.  
  
5. Provisió de llocs de cossos convocats  
L'Administració es compromet a agilitar els processos de provisió dels llocs de treball vacants relacionats amb els cossos inclosos en aquesta oferta d'ocupació pública, amb l'objecte que el personal funcionari públic actualment integrat hi puga participar en concursos de trasllats abans de la finalització dels processos selectius, de manera que puga optar als llocs vacants en el moment d'aprovar-se l'oferta abans que aquests s'oferisquen als funcionaris i les funcionàries de nou ingrés.  
  
  
6. Desenvolupament dels processos de promoció interna específics per a la regularització de la relació jurídica del personal laboral fix  
Els processos selectius relatius al torn de promoció interna que preveu l'article 5 de l'oferta d'ocupació pública de 2016, en relació amb la disposició addicional segona i la disposició transitòria cinquena de la Llei 10/2010, d'ordenació i gestió de la funció pública valenciana (LOGFPV), s'avaluaran a través d'una única prova final, per a la preparació de la qual l'Administració convocarà accions formatives en línia de suport.  
  
7. Denúncia  
7.1. Aquest pacte s'haurà d'entendre amb caràcter global, i podrà ser denunciat per les parts que el subscriuen en cas d'incompliment de qualsevol dels seus punts.  
7.2. La denúncia del Pacte es realitzarà en escrit motivat que indique la causa d'aquesta, del qual hauran de tindre coneixement totes les parts que el subscriuen.  
  
8. Comissió paritària  
De conformitat amb l'article 38.5 del text refós de la Llei de l'Estatut bàsic de l'empleat públic, les parts firmants d'aquest pacte constituiran una comissió paritària, les funcions de la qual seran les de seguiment d'aquest.  
  
9. Publicitat del Pacte  
Aquest pacte es remetrà al Diari Oficial de la Generalitat Valenciana perquè siga publicat.  
  
València, 21 de març de 2017  
  
Per l'Administració  
Ferran Puchades Vila  
President de la Mesa Sectorial de Funció Pública  
  
Per les organitzacions sindicals  
  
Per UGT: PV: Gonzalo Fernández Martínez  
  
Per CSI·F: Julio Tamayo Muñoz  
  
Per CCOO PV: Vicente Soler Martínez